UREDBA KOMISIJE (EU) 2022/476

z dne 24. marca 2022

o spremembi prilog II, III in IV k Uredbi Evropskega parlamenta in Sveta (ES) št. 396/2005 o mejnih vrednostih ostankov za ocetno kislino, azoksistrobin, benzovindiflupir, ciantraniliprol, ciflufenamid, emamektin, flutolanil, žvepleno apno, maltodekstrin in prokvinazid v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za azoksistrobin, benzovindiflupir, ciantraniliprol, ciflufenamid, flutolanil in prokvinazid so bile določene v Prilogi II k Uredbi (ES) št. 396/2005. Za emamektin so bile MRL določene v delu A Priloge III k navedeni uredbi. Ocetna kislina, žvepleno apno in maltodekstrin so vključeni v Prilogo IV k Uredbi (ES) št. 396/2005.

(2) V okviru postopka za registracijo uporabe fitofarmacevtskega sredstva, ki vsebuje aktivno snov benzovindiflupir, na zeliščih in užitnih cvetovih, spomladanski čebuli in zimskem luku ter poru sta bili vloženi dve vlogi v skladu s členom 6(1) Uredbe (ES) št. 396/2005 za spremembo obstoječih MRL.

(3) Za ciantraniliprol je bila vložena vloga v skladu s členom 6(1) Uredbe (ES) št. 396/2005 za spremembo obstoječih MRL za namizne olive in olive za proizvodnjo olja. Za ciflufenamid je bila taka vloga vložena za robide in maline (rdeče in rumene). Za emamektin je bila taka vloga vložena za pečkato sadje, marelice, češnje, špinačo in podobno (listi) ter zeliščne čaje iz listov. Za prokvinazid je bila taka vloga vložena za ameriške borovnice in ameriške brusnice.

(4) Kar zadeva azoksistrobin, sta bili v skladu s členom 6(2) in (4) Uredbe (ES) št. 396/2005 vloženi dve vlogi za uvozne tolerance glede uporabe navedene snovi v Braziliji na mangu in v Kolumbiji na plodovih oljne palme ter glede uporabe flutolanila v Združenih državah Amerike na zemeljskih oreških. Vložniki trdijo, da ob odobrenih uporabah navedenih snovi na teh kmetijskih rastlinah v navedenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(5) V skladu s členom 8 Uredbe (ES) št. 396/2005 so zadevne države članice vse navedene vloge ocenile in Komisiji posredovale ocenjevalna poročila.

(6) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je posredovala vložnikom, Komisiji in državam članicam ter jih javno objavila.

(7) V zvezi z emamektinom je Agencija ugotovila, da za pečkato sadje predloženi podatki ne zadostujejo za določitev novih MRL. Agencija je glede vseh drugih vlog ugotovila, da v celoti izpolnjujejo zahteve po popolnosti predloženih podatkov in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) Ocetna kislina, žvepleno apno in maltodekstrin so bili začasno vključeni v Prilogo IV k Uredbi (ES) št. 396/2005 do dokončanja njihove ocene v skladu z Direktivo Sveta 91/414/EGS (3) ali Uredbo (ES) št. 1107/2009 Evropskega parlamenta in Sveta (4). Agencija je ocenila navedene snovi in ugotovila, da MRL za ocetno kislino, žvepleno apno in maltodekstrin niso potrebne ter da je zato primerno, da te snovi trajno ostanejo v Prilogi IV k Uredbi (ES) št. 396/2005 (5).

(9) Iz obrazloženih mnenj in sklepa Agencije ter ob upoštevanju dejavnikov, ki vplivajo na odločitev, je razvidno, da spremembe MRL, predlagane v tej uredbi, izpolnjujejo zahteve iz člena 14(2) Uredbe (ES) št. 396/2005.

(10) Uredbo (ES) št. 396/2005 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. marca 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Obrazloženo mnenje o določitvi uvoznih toleranc za azoksistrobin v mangu in plodovih oljne palme). EFSA Journal 2021;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Obrazloženo mnenje o spremembi obstoječih mejnih vrednosti ostankov za benzovindiflupir v zeliščih in užitnih cvetovih). EFSA Journal 2021;19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions (Obrazloženo mnenje o spremembi obstoječih mejnih vrednosti ostankov za benzovindiflupir v poru, spomladanski čebuli in zimskem luku). EFSA Journal 2021;19(7):6774.

Reasoned opinion on the modification of the existing maximum residue levels for cyantraniliprole in olives (Obrazloženo mnenje o spremembi obstoječih mejnih vrednosti ostankov za ciantraniliprol v olivah). EFSA Journal 2021;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Obrazloženo mnenje o spremembi obstoječih mejnih vrednosti ostankov za ciflufenamid v robidah in malinah). EFSA Journal 2021;19(8):6831.

Reasoned opinion on the modification of the existing maximum residue levels for emamectin in various crops (Obrazloženo mnenje o spremembi obstoječih mejnih vrednosti ostankov za emamektin v različnih kmetijskih rastlinah). EFSA Journal 2021;19(8):6824.

Reasoned opinion on the setting of import tolerance for flutolanil in peanuts (Obrazloženo mnenje o določitvi uvozne tolerance za flutolanil v zemeljskih oreških). EFSA Journal 2021;19(8):6717.

Reasoned opinion on the modification of the existing maximum residue levels for proquinazid in blueberries and cranberries (Obrazloženo mnenje o spremembi obstoječih mejnih vrednosti ostankov za prokvinazid v ameriških borovnicah in ameriških brusnicah). EFSA Journal 2021;19(9):6835.

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(5) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Izjava o pesticidnih aktivnih snoveh, za katere ni potreben pregled obstoječih mejnih vrednosti ostankov v skladu s členom 12 Uredbe (ES) št. 396/2005). EFSA Journal 2020;18(12):6318.